text: René fra Aarø skal til VM
  11 juli 2017 kl. 16.40
  René Kling Hansen på 21 år skal repræsentere Danmark ved VM i erhvervsfag.
  René Kling Hansen på 21 år fra Aarø er kreativ, god til matematik og tænker logisk. Det gør ham god til sit arbejde som industriteknikerlærling på stålkonstruktionsvirksomheden Valmont SM i Hjordkær ved Rødekro. Han er så god, at han skal repræsentere Danmark ved WorldSkills i oktober.
  - Det er interessant, men det er også et pres. Men jeg prøver at klare det så godt, som jeg kan, siger René Kling Hansen til TV SYD.
  WorldSkills er en slags VM i erhvervsfag, hvor blandt andet industriteknikere som René kæmper om at være bedst, hurtigst og mest kreativ. I alt 76 nationer deltager.
  - Det bliver en oplevelse. Det bliver sjovt at komme ud og måle sig med verdenseliten. Uden den konkurrence havde jeg ikke været så dygtig, som jeg er nu, siger René til TV SYD.
  Renés chef på virksomheden håber, at lærlingens tur til VM kan lokke flere unge til faget.
  - Vi har svært ved at finde folk. Og vi henter lige nu meget af vores mandskab syd for grænsen, siger Anders Kjærgaard, salgs- og projektdirektør, til TV SYD.
  WorldSkills foregår i år i De Forenede Arabiske Emirater fra den 14. til den 19. oktober.
  